钦定古今图书集成/明伦汇编/交谊典/第029卷
## 钦定古今图书集成/明伦汇编/交谊典/第029卷

| 钦定古今图书集成 明伦汇编 第二十九卷 |

| |

钦定古今图书集成明伦汇编交谊典

第二十九卷目录

乡里部纪事二

乡里部杂录

交谊典第二十九卷

《宋书严世期传》：“世期，会稽山阴人也。好施慕善，出自
天然。同里张迈三人妻各产子，时岁饥俭，虑不相存，
欲弃而不举。世期闻之，驰往拯救，分食解衣，以赡其
乏，三子并得成长。同县俞阳妻庄年九十，庄女兰七
十，并各老病，单孤无所依，世期衣饴之。二十馀年死，
并殡葬宗亲。严弘乡人潘伯等十五人，荒年并饿死”，
露骸，不收世期。买棺器殡埋，存育孩幼。山阴令何曼
之表言之。元嘉四年，有司奏榜门曰“义行严氏之闾”，
复其身徭役，蠲租税十年。

《南史范叔孙传》：“叔孙，吴郡钱唐人也。少而仁厚，周穷
济急。同里范法先父母兄弟七人同时疫死，唯馀法
先，病又危笃，丧尸经月不收，叔孙悉备棺器，亲为殡
埋。又同里施疾病，父死不殡。又同里范苗父子并亡。
又同里范敬宗家口六人俱得病，二人丧没，亲邻畏
远，莫敢营视。叔孙并殡葬，躬恤，病者并皆得全。乡曲”
贵其义行，莫有呼其名者。

《沈麟士传》：麟士尝行路，邻人认其所著屐，麟士曰：“是
卿屐耶？”即跣而反。邻人得屐，送前者还之。麟士曰：“非
卿屐耶？”笑而受之。

《萧思话传》：“思话十岁许时，未知书，好骑屋栋，打细腰
鼓，侵暴邻曲，莫不患毒之。自此折节，数年中遂有令
誉。”

《沈庆之传》：庆之既通贵，乡里老旧素轻庆之者。后见
皆膝行而前。庆之叹曰：“故是昔时沈公。”

《世说补》：“张新安少与颜光禄延之邻居，颜谈议饮酒，
喧呼不绝，新安静翳无言声。后颜于篱边闻其与客
语，设胡床坐听，辞义清元。颜指谓坐宾曰：‘此中有人’。
由此不复酣叫。”

《南史曹景宗传》：“景宗，新野人也。少与州里张道门善。
道门，车骑将军敬儿少子也，为武陵太守。敬儿诛，道
门于郡伏法，亲属故吏莫有敢收。景宗自襄阳遣船
到武陵，收其尸，迎还殡葬，乡里以此义之。”

《襄阳耆旧传》：“齐韩系伯，襄阳人也。事父母谨。邻居种
桑树于界上为志，系伯以桑枝荫妨他地，迁数尺，邻
畔随复侵之，系伯辄更改种。邻人惭愧，还所侵地，躬
往谢之。”

《梁书韦叡传》：“叡出为平北将军、宁蛮校尉、雍州刺史。
初，叡起兵，乡中客阴儁光泣止叡。叡还为州，儁光道
候叡，笑谓之曰：‘若从公言，乞食于路矣。饷耕牛十头。
叡于故旧无所遗惜，士大夫年七十以上，多与假板
县令，乡里甚怀之’。”

《南史梁宗室传》：吴平侯景，字子照，梁武帝从父弟也。
祖道赐以礼让称，居乡有争讼，专赖平之，又周其疾
急，乡里号曰“墟王。”

《阴子春传》：子春父智伯，与梁武帝邻居，少相善，常入
帝卧内，见有异光成五色，因握帝手曰：“公后必大贵，
非人臣也。天下方乱，安苍生者，其在君乎？”帝曰：“幸勿
多言。”于是情好转密，帝每有求，如外府焉。及帝践祚，
官至梁秦二州刺史。

《庾杲之传》：“杲之叔父荜早历宪官，乡人乐蔼有干用，
素与荜不平，互相陵竞。蔼事齐豫章王嶷，嶷薨，蔼仕
不得志，自步兵校尉求助戍归荆州，时荜为州别驾，
益忽蔼。及梁武帝践祚，蔼以西朝勋为御史中丞。荜
始得会稽从事，既耻之矣。会职事微有谴，帝以蔼其
乡人也，使宣旨诲之，荜大愤，发病卒。”

《吕僧珍传》：宋季雅市宅在僧珍侧，吕问宅价，曰：“‘千一
百万’。吕怪其贵，宋曰：‘一百万买宅，千万买邻也’。”
《北史索敞传》：敞与乡人阴世隆文才相友，世隆至京
师，被罪徙和龙，届上谷，困不能达，士人徐能抑掠为
奴。敞因行至上谷，遇见世隆，对泣而别，敞为诉理得
免。

《侯莫陈崇传》：“崇兄顺与周文帝同里闬，素相友善。且
崇先在关中，周文见之甚欢，进爵彭城郡公。”

《独孤信传》：“贺拔胜出镇荆州，表信为大都督。及胜弟
岳为侯莫陈悦所害，胜乃令信入关，抚岳馀众。属周
文帝已统岳兵，与信乡里，少相友善，相见甚欢，因令
信入洛请事。”

《装文举传》：“文举父邃，性方严，为州里所推挹。大统三
年，东魏来寇，邃乃纠合乡人，分据险要以自固。及李
弼略地东境，邃为之乡导，多所降下。周文帝嘉之，特赏衣物，封澄县子。”

《甘泽谣》隋末兵兴，杨元感战败，谋主李密亡命雁门，
变姓名，以教授魏先生，同其乡曲，由是遂相来往，常
论钟律。

《世说》：补“仲长子光，隐居北渚，王无功爱其真素，徙与
相近。”

《唐书张柬之传》：“柬之子漪，以著作佐郎侍父襄阳，恃
其家立功，简接乡人，乡人怨之。”

《北梦琐言》：“昭义军节度使孟方立，邢州平乡人也。少
以勇力隶于本军为裨将。广明中，三军以方立为帅，
因有首丘之思，遂移军于邢州。始拜坟墓于乡里，诣
县令里所，陈桑梓之敬，有识者赏焉。”葆光子曰：“罗虬
累举不第，务于躁进，因罢举，依于宦官，典台州，昼锦
也。尝以展墓，勉谒邑宰，横笏傲然。宰曰：‘某虽尘吏，不
达事体，然使君岂不看松柏下人乎’？”讥其无桑梓之
敬，曾武人之不若也。

马令《南唐书宋齐丘传》：“齐丘拜洪州节度使，所居旧
里爱亲坊改为衣锦坊，大启第宅，穷极宏壮。居坊中
人，皆使修饰，墙屋门巷，备极华洁。民不堪命，相率逃
去，坊中为之空。”

《周彬传》：彬素鄙于乡里，至是犹有嫚言者，亲友以告，
彬笑曰：昔鲁人俚孔子谓之东家丘，况庸人乎？
《彭利用传》：邻家失火灾，利用往救，徐望之曰：“煌煌然，
赫赫然，不可向迩。自钻燧而降，未有若斯之盛，其可
扑灭乎？”

《萧俨传》：俨归葬庐陵，悫巾素裾，诣郡厅设拜，敬守桑
梓，言谈服御，不改乡俗，会宴故老姻旧，语笑雍穆，
实宾录不语杨家。五代中，杨行密有一子病喑，乡里
号为“不语杨家。”

《辽史高模翰传》：“模翰，应历初召为中台省右相。至东
京，父老欢迎曰：‘公起戎行，致身富贵，为乡里荣相，如
买臣辈不足过也’。”

《湘山野录》：开平元年，梁太祖即位，封钱武肃镠为吴
越王。时有讽钱拒其命者，钱笑曰：“吾岂失为一孙仲
谋耶？”拜受之。改其乡临安县为临安衣锦军。是年省
茔垄，延故老，旌钺鼓吹，振耀山谷。自昔游钓之所，尽
蒙以锦绣或树石，至有封官爵者，旧贸盐，肩担亦裁
锦韬之，一邻媪九十馀，携壶浆角黍迎于道，镠下车
亟拜，媪抚其背，犹以小字呼之曰：“钱婆留，喜汝长成。”
盖初生时光怪满室，父惧，将沉于丫溪，此媪酷留之，
遂字焉。为牛酒，大陈乡饮，别张蜀锦为广幄，以饮乡
妇。凡男女八十已上金樽，百岁以上玉樽。时黄发饮
玉者尚不减十馀人。镠起，执爵于席，自唱《还乡歌》以
娱宾，曰：“三节还乡兮挂锦衣，吴越一”王驷马归，临安
道上列旌旗。碧天明明兮爱日辉，父老远近来相随。
家山乡眷兮会时稀，斗牛光起兮天无欺。〈止〉时父老
虽闻歌进酒，都不之晓。武肃觉其欢意不甚浃洽，再
酌酒，高揭吴喉，唱《山歌》以见意。词曰：“伱辈见侬底欢
喜。”〈吴人谓侬为我〉别是一般滋味子。〈呼味为寐〉永在我侬心子里。
〈止〉歌阕，合声赓赞，叫笑振席，欢感闾里。今山民尚有
能歌者。

《宋史李谷传》：“谷字惟珍，颍州汝阴人。少勇力善射，以
任侠为事，颇为乡人所困，发愤从学，所览如宿习。年
二十七，举进士。”

《李处耘传》：“处耘，潞州上党人。晋末，处耘尚幼，随兄处
畴至京师，遇张彦泽斩关而入，纵士卒剽略。处耘年
犹未冠，独当里门，射杀十数人，众无敢当者。会暮夜，
遂退。迨晓复斗，又杀数人，斗未解。有所亲握兵，闻难
来赴，遂得释，里中赖之。”

《侯益传》：汉祖遣客省使王景崇召益入朝曰：“侯益貌
顺朝廷，心怀携贰，尔至彼，如益迟疑不决，即以便宜
从事。”益惧，即谋入朝。会闻汉祖崩，景崇欲诛益，虑隐
帝不知先朝密旨。从事程渥，景崇里人也。益因遣之
说景崇曰：“君致位通显，亦可小知止足，何必怀祸人
之心，为已甚之事乎？况侯君亲戚爪牙甚众，事若妄
发，祸亦旋踵至矣。”景崇怒曰：“子去，勿为游说，吾将族
尔。”益知不用渥言，即率数十骑奔入朝。

《王晏传》：“晏徐州滕人，家世力田，晏少壮勇无赖，尝率
群寇行功劫。梁末徐方大乱，属邑皆为他盗所剽，惟
晏乡里恃晏获全，汉祖以晏为建雄军节度，周祖即
位，加兼侍中，广顺元年来朝，周祖以晏家彭城，授武
宁军节度。初晏至镇，悉召故时同为盗者，遗以金帛，
从容置酒，语之曰：吾乡素多盗，我与诸君昔尝为之，
后来者固当出诸君之下，为我告谕，令不复为。若不
能改，吾必尽灭其族。”由是境内安静。吏民诣阙举留，
请为晏立衣锦碑。世宗初，复请立《德政碑》，世宗命比
部郎中、知制诰张正撰文赐之，诏改其乡里为使相
乡勋德里。

《潘美传》：“美字仲询，少倜傥，隶府中典谒，尝语其里人
王密曰：‘汉代将终，凶人肆虐，四海有改卜之兆。大丈
夫不以此时立功名，取富贵，碌碌与万物共尽，可羞也’。”

《赵上交传》：“上交身长七尺，黑色，美丰仪，善谈论，负才
任气，为乡里所推。”

《张永德传》：“永德寓睢阳，有书生邻居卧疾，永德疗之
获愈。生一日就永德求汞五两，既得即置鼎中煮之
成中金。自是日与永德游。”

《王昭素传》：“昭素，开封酸枣人。少笃学不仕，有至行，为
乡里所称，常聚徒教授以自给。李穆与弟肃及李恽
皆常师事焉。乡人争讼不诣官府，多就昭素决之。”
《李谦溥传》：“谦溥与宣祖同里，闬弟谦昇与太祖为布
衣交。其母阎尝厚待太祖，及即位，数迎入宫中，使左
右掖之，不令拜，命坐饮食，话及旧故，赐赉优厚。”
《李崇矩传》：“崇矩，潞州上党人。幼孤贫，有至行，乡里推
服。”

《吕端传》：“故相冯道，乡里世旧，道子正之病废，端分奉
给之。”

《吴育传》：育父待问与杨亿同州里。每造亿，亿厚礼之，
门下少年多易之，亿曰：“彼他日所享，非若曹可望也。”
累官光禄卿，以礼部侍郎致仕。

《该闻录》：龙图阁待制唐公肃，文行渊雅，先与济阳丁
相同举进士，为三益友，后官各显著，居水柜街，与济
阳宅相对。一日，朝廷自金陵召济阳入议，有弼谐之
命，唐遂迁居州北避之。畋往谒唐公，谘其由，唐曰：“丁
相入即大拜，权势日隆。若数与之往还，事涉依附，或
经旬不见，情必猜疑，故避之。”期岁，济阳因妖诬事黜
降岭表。

《宋史石扬休传》：“扬休字昌言，平生好殖财，因使契丹，
道感寒毒，得风痹，谒告归乡，别坟墓。扬休初在乡时，
衣食不足，徒步去家十八年。后以从官还乡里，畴昔
同贫窭之人尚在，皆曰：‘昌言来，必赒我矣’。”扬休卒不
挥一金，反遍受里中富人金以去。

《梦溪笔谈》：石曼卿居蔡河下曲，邻有一豪家，日闻歌
钟之声，其家僮仆数十人，常往来曼卿之门。曼卿呼
一仆问：“豪为何人”，对曰：“姓李氏，主人方二十岁，并无
昆弟，家妾曳罗绮者数十人。”曼卿求欲见之，其人曰：
“郎君素未尝接士大夫，他人必不可见。然喜饮酒，屡
言闻学士能饮酒，意亦似欲相见，待试问之。”一日果
使人延曼卿，曼卿即著帽往见之，坐于堂上，久之方
出。主人著头巾，系勒帛，都不具衣冠。见曼卿，全不知
拱揖之礼。引曼卿入一别馆，供张赫然。坐良久，有二
鬟妾，各持一小槃至曼卿前，槃中红牙牌十馀，其一
槃是酒，其一槃肴馔名令择五品。既而二鬟去，有群
妓十馀人，各执肴果乐器，妆服人品，皆艳丽粲然。一
妓酌酒以进，酒罢乐作，群妓执果肴者萃立其前，食
罢则分列其左右，京师人谓之“软槃酒。”五行，群妓皆
退，主人者亦翻然而入，略不揖客，曼卿独步而出。曼
卿言豪者之状，懵然愚𫘤，殆不分菽麦，而奉养如此，
极可怪也。他日，试使人通郑重，则闭门不纳，亦无应
门者。问其近邻，云其“人未尝与人往还，虽邻家亦不
识面，古人谓之钱痴”，信有之。

《续诗话》：“范景仁镇年六十三致仕，一朝思乡里，遂径
行入蜀。归至成都，日与乡人乐饮，散财干亲旧之贫
者。遂游峨眉青城山，下巫峡，出荆门，凡期岁，乃还京
师。”

《厚德录》：赵阅道少保，宽厚长者，与物无忤。家于三衢，
所居甚隘，弟侄有欲悦公意者，厚以直易邻翁之居，
以广公第。公闻不乐曰：“吾与此翁三世为邻矣，忍弃
之乎？”命亟还翁居，而不追其直。

曹州于令仪者，市井人也。长厚不忤物，晚年家颇丰
富。一夕，盗入其家，诸子擒之，乃邻舍子也。令仪曰：“尔
素寡过，何苦而为盗耶？迫于贫耳。”问其所欲，曰：“得十
千，足以资衣食。”如其欲与之。既去，复呼之，盗大惧，语
之曰：“尔贫卒，负十千以归，恐为逻者所诘。”留之至明，
使去。盗大感愧，卒为良民，乡里称君为善士。

杨玢尚书致仕归，长安旧居多为邻里侵占，子弟欲
诣府诉其事，以状白玢。玢批纸尾云：“四邻侵我我从
伊，必竟须思未有时，试上含元殿基望，秋风秋草正
离离。”子弟不敢复言。

《青箱杂记》：刘沅与乡人尹鉴少同场屋，刘已登第大
拜。皇祐中，尹以恩榜登第，还乡，刘以诗送之：“少年相
款老相逢，乡举虽同遇不同。我已位尘三事后，君方
名列五科中。荣登莫计名高下，宦达须由善始终。若
到乡关人见问，为言归思满秋风。”

《宋史刘夔传》：“夔官吏部侍郎，不治财产，所收私田有
馀谷，则以赈乡里贫人。”

《侯可传》：可笃志为学，随计入京，里中醵金赆行，比还，
悉散其馀。同举者曰：“此金，乡里所以资应诏者也，不
可以为他利。”且行，闻乡人病，念曰：“吾归则彼死矣。”遂
留不去。病者愈，辍己马载之，徒步而归。

《闻见前录》：司马温公居洛，买园于尊贤坊，以独乐名
之。始与伯温先君子康节游，尝曰：“光陕人，先生卫人今同居洛，即乡人也。有如先生道学之尊，当以年德
为贵，官职不足道也。”公一日著深衣，自崇德寺书局
散步洛水堤上，因过康节天津之居，谒曰：“程秀才。”云
既见温公也。问其故，公笑曰：“司马出程伯休父，故曰”：
程留。诗云：“拜罢归来抵寺居，解鞍纵马罢传呼。紫衣
金带尽脱去，便是林间一野夫。草软波清沙路微，手
携筇杖著深衣。白鸥不信忘机久，见我犹穿岸柳飞。”
康节和曰：“冠盖纷纭塞九衢，声名相轧在前呼。独君
都不将为事，始信人间有丈夫。”“风背河声近亦微，斜
阳淡薄隔云衣。一双白鹭来烟外，将下沙头却背飞。”
司马温公既居洛时，往夏院展墓，省其兄郎中公，为
其群从乡人说书讲学。

《宋史杜纯传》：“纯弟纮，宦京师。时里人马随调选，病卧
逆旅，纮载与归，医视之，随竟死，为治丧第中。或以为
嫌，不自恤，其风义盖天性云。”

《闻见杂录》：张乖崖布衣时客长安，旅次，闻邻家夜聚
哭甚悲，讯之，其家无他故。乖崖诣其主人力叩之，主
人遂以实告曰：“某在官不自慎，尝私用官钱，为家仆
所持，欲娶长女，拒之则畏祸，从之则女子失节，约在
朝夕，所以举家悲泣也。”乖崖明日至门首，俟其仆出，
即曰：“我白汝主，假汝至一亲家。”仆迟迟强之而去，出
城使导马前，至崖间，即数其罪。仆仓皇间，以刃挥坠
崖中，归告其邻曰：“仆已不复来矣，速归汝乡，后当谨
于事也。”

《宋史赵俊传》：“俊字德进，南京宋城人。绍圣四年进士，
官至朝奉郎。隐居杜门，虽乡里不妄交。刘安世无恙
时，居河南，暇则独一过之。徐处仁与俊厚善，及为丞
相，乡人多见用，俊未尝往求，处仁亦忘之，独不得官。”
《王存传》：“存字正仲，润州丹阳人，以资政殿学士知扬
州。扬、润相去一水，用故相例，得岁时过家上冢，出赐”
钱给邻里，又具酒食，召会父老，亲与酬酢，乡党传为
美谈。

《吕大防传》：大防与兄大忠及弟大临同居相切磋，论
道考《礼》，冠昏丧祭一本于古。关中言礼乐者推吕氏。
尝为乡约曰：“凡同约者，德业相劝，过失相规，礼俗相
交，患难相恤，有善则书于籍，有过若违约者亦书之，
三犯而行罚，不悛者绝之。”

《读书镜》：“王黼为宰相，与宦者梁师成邻居，密开后户
往来。徽宗幸黼第，徘徊观览，偶见之，大不乐。”

《宋史岳飞传》：“飞，相州汤阴人。伪齐张用亦相人。飞以
书谕之曰：‘吾与汝同里，南薰门铁路步之战，皆汝所
悉。今吾在此，欲战则出，不战则降’。”用得书遂降。
《叶颙传》：颙友人高登尝上书讥切时相，召捕甚急，颙
与同村，擿令逸去，登曰：“‘不为君累乎’？颙曰：‘以此获罪，
固所愿也’。即为具舟，舟移乃去。”

《王次翁传》：次翁论事不合，出知处州，乞祠归，寓于婺。
吕颐浩帅长沙，辟为参谋官。顷之，力乞致仕。秦桧召
还，道出婺，次翁见之。楼炤言：颐浩与次翁同郡，颐浩
再相，次翁贫困至此。桧笑曰：“非其类也。”桧居朝，遂以
为吏部员外郎。

《苏云卿传》：“云卿，广汉人，绍兴间来豫章东湖，结庐独
居，待邻曲有恩礼，无良贱，老稚皆爱敬之，称曰苏翁。”
《陆九龄传》：九龄为兴国军教授，未上，会湖南茶寇剽
庐陵，声摇旁郡，人心震慑。旧有义社以备寇，郡从众
请，以九龄主之，门人多不悦。九龄曰：“文事武备一也。
古者有征讨，公卿即为将帅，比闾之长则伍两之率”
也。士而耻此，则豪侠武断者专之矣。遂领其事，调度
屯御皆有法，寇虽不至，而郡县倚以为重。暇则与乡
之子弟习射，曰：“是固男子之事也。”岁恶有剽劫者，过
其门，必相戒曰：“是家射多命中，无自取死。”

《赵逢龙传》：逢龙，庆元之鄞人。家居讲道，四方从游者
皆为钜公名士。丞相叶梦鼎出判庆元，修弟子礼。常
谓师门庳陋，欲市其邻居充拓之。逢龙曰：“邻里粗安，
一旦惊扰，彼虽勉从，我能无愧于心。”

《刘宰传》：“宰历浙东仓司干官，告归，累进直秘阁，知宁
国府，讫不为起。寻卒，乡人罢市走送，袂相属者五十
里，人人如哭其私亲。宰刚大正直，明敏仁恕，施惠乡
邦，其烈实多置义仓，创义役，三为粥以与饥者。自冬
徂夏，日食凡万馀人。薪粟、衣纩、药饵、棺衾之类，靡谒
不获。某无田可耕，某无庐可居，某之子女长矣而未”
婚嫁，皆汲汲经理，如己实任其责。桥有病涉，路有险
阻，虽巨役必捐赀先倡而程其事。宰生理素薄，见义
必为，既竭其力，藉质贷以继之无倦。若定折麦钱额，
更县斗斛如制，毁淫祠八十四所，凡可以白于有司，
利于乡人者，无不为也。

《刘子俊传》：“子俊字民章，庐陵人，尝中漕试。少与文天
祥同里闬，相友善。天祥开督府兴国，子俊诣府计事，
补宣教郎，带行军器监簿，兼督府机宜。天祥兵败，子
俊被执，自诡为天祥，意使大兵不穷追，天祥可间走
也。未几，别队执天祥至，相遇于途，各争真赝，至大将

天祥好弈，与沐对弈，穷思忘日，夜以为常。及起兵，辟
补宣教郎、督府机宜。兵败被执至豫章，父子同日死
焉。仲子死乱兵，季子复从天祥死岭南。“当时江西忠
义，皆沐所号召云。”

《行营杂录》：天台宋氏家本富，后贫，鬻庐于邻，价成作
诗曰：“自叹年来刺骨贫，吾庐今已属西邻。殷勤说与
东园柳，他日相逢是路人。”富者见诗恻然，即以券还
之，亦不索其直。乡人嘉其谊。

《遁斋闲览》：罗可，沙阳之硕儒也。性度宽弘，乡人共以
师礼事焉。人有窃刈其园中蔬者，可适见，因蹑足伏
草间避之，以俟其去。又有攘杀其鸡者，可乃携壶就
之，其人惭𢙀服罪。可执其手曰：“与子幸仝里闾，不能
烹鸡以待子，我诚自愧。”乃设席呼其妻孥环坐，尽醉
而归，终不以语人。人由是相诫无犯。

《金史后妃传》：“景祖昭肃皇后唐括氏，有识度，父母出
则多置酒馔享邻里，迨于行旅。”

《丁𬀩仁传》：𬀩仁父筠，以吏补州县，所至有治声。其后
致仕，杜门不出，乡里有斗讼者，不之官而就筠质焉。
《移剌斡里朵传》：斡里朵为博州防御使，再迁利涉军
节度使。先是有农民避贼入保郡城，以钱三十千寄
之邻家，贼平索之，邻人讳不与，诉于县官以无契验，
却之，乃诉于州。斡里朵阳怒，械系之，捕其邻人，关以
三木，诘之曰：“汝邻乙坐劫杀人，指汝同盗。”邻人大惧，
始自陈有欺钱之隙，乃责归所隐钱而释之。郡人骇
服。

《王去非传》：“去非，字广道，平阴人。北邻有丧，忌东出，西
与北皆人居，南则去非家。去非坏蚕室，使丧南出，遂
得葬焉。”

《元史和尚传》：“和尚退居濮上，筑先圣宴居祠堂于历
山之下，聚书万卷，延名师教其乡里子弟，出私田百
亩以给养之。”

《曹伯启传》：“伯启除浙西廉访，不果行。泰定初，引年北
归，优游乡社，砀人贤之，表所居为曹公里。”

《东园友闻》吴兴陈伯敷翰林编修时为璋言：“参政王
公继学：自筮仕京师，游宦四方，久去乡里。及拜中书
参议，归省，逮里门，舍骑徒步，遇长者辄拜过市。有老
翁坐肆，公趋拜肆下，翁倨坐曰：‘小大久不见汝，汝来
奚自’？”公曰：“‘自京师’。翁曰：‘仕否’？”公曰：“‘忝参议中书’。翁又
曰：‘小大朝廷官爵，不可得在意’。公逡巡拜谢，翁倨坐”
如故。吁！中原习俗之厚，王公谦德之隆，君子所乐道
也。

《读书镜》：“欧阳文公元归于乡，省墓交谒，公应接纷纷。
一日，令勒马入隘巷，问某人家，访之，乃治履者所居。
左右惊问，公以其人亦尝谒见，故答其意耳。”

《明宝训》：丙午四月戊辰，太祖幸濠州，父老经济等来
见。太祖与之宴，谓济等曰：“吾与诸父老不相见久矣，
今还故乡，念父老乡人遭罹兵难以来，未遂生息，吾
甚闵焉。”济等对曰：“久困兵争，莫获宁居，今赖主上威
德，各得安息，劳主上忧念。”太祖曰：“濠吾故乡，父母坟
墓所在，岂得忘之。”诸父老宴饮极欢，太祖又谓之曰：
“诸父老皆吾故人，岂不欲朝夕相见？然吾不得久留
此。父老归，宜教导子弟为善，立身孝弟，勤俭养生。乡
有善人，由家有贤父兄也。”济等顿首谢。太祖又曰：“乡
人耕作交易，且令无远出。滨淮都郡尚有寇兵，恐为
所抄掠，父老等亦宜厚自爱，以乐高年。”于是济等皆
欢醉而去。

《扬州府志》：“夏应芳，江都人。里有不孝子曰李打虎，性
凶暴，陵虐其母，乡人莫敢谁何。应芳使勇士缚之归，
携其母来，令其母坐上座，应芳亦坐，责之曰：‘汝不孝，
乡党所共诛，吾今为里中除恶’。挞之数十，打虎𨙫头
流血谢罪，母子俱感泣。应芳曰：‘汝能改，即孝子矣’。命
坐母侧，与食饮劝勉遣去。”

《明通纪》：“太祖有救天下安生民之心，乃纠合义旅，招
延豪杰，于是乡里壮士徐达等数十人，率先归附。”徐
达等二十四将皆濠州人，后皆为开国功臣，封公侯，
赐铁券焉。

《明外史曾鲁传》：“鲁以文学闻于时。元至正中，鲁率里
中豪集少壮保乡井，数具牛酒，为开陈顺逆，众无敢
为非义者。人号其里曰‘君子乡’。”

《明玉珍传》：“玉珍，随州玉沙村人。徐寿辉起，玉珍与里
中父老谋避兵，父老曰：‘足下素刚直，傥能集壮勇，完
乡里，众所愿也’。”乃团结千馀人屯青山，推玉珍为屯
长。

《龙兴慈记》：季巴巴王妈妈者，圣祖微时有恩邻人也。
登极后召至，命工部造房与居官。其子携入宫，燕之，
二人直呼御名而疑曰：“如何哄我到古庙中来？”圣祖
笑而不较，盖不知宫殿之高广，而帝王之尊严也。系
曰：今人一至富贵，旧皆忘之，岂思图报？惟我圣祖天
纵英明，不忘人所易忘云。

《贤奕编》：皇陵初建时，量度界限，将筑周垣。所司奏民家坟墓在傍者，当外徙。高皇云：“此坟墓皆吾家旧邻
里，不必外徙。”至今坟在陵域者，春秋祭扫，听民出入
无禁。

《明外史汤和传》：“和晚年益为恭慎，所得赏赐，多分遗
乡曲故旧及贫无告者。”

《贤奕编》：王端毅公恕家居时，见子侄易邻居为业，公
呼而让曰：“是世与我比居者，何忍令其远去？”乃召之
各还居，给以原券，不问价。

《震泽纪闻》：王竑、李秉，俱号一时名臣。及二人致仕居
乡，竑高自标岸，不妄与人交。秉出入闾巷，每与人对
奕，终日无忤。竑告人曰：“李执中朝廷大臣，而与市井
小人亲狎，何自轻之甚？”秉闻之曰：“所谓大臣者，讵能
常为之？在朝在乡固各有体，何至以官骄乡人哉？”其
不同如此。

《九朝野记》：杨公翥，厚德冠一时，乡邦传诵其事甚多。
如邻家构舍，侵其甬溜，坠其庭，公不问，曰：“晴日多天
雨日少也。”又或侵其址，公有“普天之下皆王土，更过
些些也不妨”之句。又以邻翁生儿恐乘驴惊之徒行。
如此等，载纪已多。又闻其先墓前碑为数田儿戏推
仆墓人奔告，公曰：“伤儿乎？”曰：“否。”曰：“幸矣。”语诸儿家，“善
护儿，毋惊之。”

《贤奕编》：屠襄惠公滽致政归，营第宅，前为老妪败屋
二楹。适当门，使人从容譬说，欲券之。妪曰：“此吾死所
也。鬻则须徙，老寡将安归乎？”公曰：“今鬻而不即徙，但
去败屋而更新之可尔。”妪曰：“如是幸甚。”公乃出柴薪
二锭付其子。久之，妪告公曰：“赖公之赐，今已立业娶
妇，择日当徙矣。”公曰：“妪幸得所，其如去旧邻何？款以”
饭食，为之惆怅而遣之。鄞《洞云》张翁，是尚书文定公
邦奇父。公为学宪时，厅事仅二楹，旁一楹故是叔所
居。叔有宿逋求售，公倍价得之，告于翁，翁问价，知其
倍也，甚悦，已忽潸然泪下。公讶问故，叹曰：“吾想异日
更刱，撤彼旧居，其夫妇何以为情？”公为恻然，欲取券
还之。翁曰：“毋计其银，已偿人矣，可若何？”公言“当并其
价不取。”公始欣然。

《明外史罗伦传》：“伦里居，倡行乡约，相率无敢犯，衣食
粗恶。或遗之衣，见道殣，解以覆之。晨留客饮，妻子贷
粟邻家，及午方炊，不为意。”

《周洪谟传》：“洪谟矜庄寡合，然与万安同乡，安居政府
时，颇与之善，至是言官先后论奏，致仕归。”

《见闻录》：“李文正公西涯与巡按王御史书云：‘近得董
郡守书云：本州欲为仆择地盖屋’。”巡按已准行。此恐
是旧按。王公俯从州议，而本州者又或有寒族子弟
以鄙意诳惑而为之也。仆居京师，累世作宦四十年，
不能一庇乡里，岂可以木石畚锸为之累？况祖父坟
墓，亲戚聚处之所在，纵令得脱羁馽，亦岂能远涉数
千里，而用此虚名实怨为哉！仆属有“哭子”之痛，本不
暇及，第恐工役已兴，缓不及事，故亟致一辞。惟冀深
谅鄙怀，爱人以德。公便中善谕本州，早为停止，使区
区一身，少免咎戾。其视屋宇之惠，盖万万也。

东山徐公与少师夏公言同里，自举乡荐以至谒选，
未尝轻造其门。及夏公之再相罢而道被逮也，公独
使一老苍头侍行唯谨。夏公从槛车中问而得之，为
感泣。

《见闻搜玉》：昔郑尚书与常省元为邻，郑欲买常之园，
常立券后书一律云：“乾坤浩荡是吾津，机械从来不
是真。覆雨翻云成底事，清风明月冷看人。兰亭修禊
人非昔，桃洞神仙也笑秦。园是主人吾是客，问君还
有几多身？”郑惭而谢之。

《陕西通志》：“吴讲，性质直俭素，归里时，偕二三亲友衔
杯柳阴垄畦间，斗酒自劳，洒然无累。尝曰：‘士遇则官，
归则氓，与物奚竞？吾为训令后人力本节啬，无淫佚
思，庶以可耕者待可读耳’。”其志尚如此。

王之士谓“居乡不能善俗，如先正和叔何？”乃立《乡约》
为十二会，赴会者百馀人。设科劝纠，身先不倦。诸洒
扫、应对，冠婚丧祭礼久废，每率诸宗族弟子，一一敦
行之。

温纯乞休抵家，与里中高年为耆英会。六亲之内，殡
者、厝者、羔雁者、举火者倚之若外府。筑县北城，建石
桥，功大费繁，破家为之，不惜也。立义田百亩，创大小
宗祠，著《雅约》以化俗。

《湖广通志》：“黄卷，麻城人。嘉靖己丑进士，历官宪副。年
逾强仕，即解组归。服犊鼻裈，躬督田事，与奴仆同甘
苦。尝从邻舍借耒耜，邻人负送，卷曰：‘但借足矣，岂可
复妨汝’？工自负去。”

《陕西通志》：“刘文晔居乡，谦让仁恕，终身与人无忤色，
乡人有争诟者，辄取平焉，至今称慕不衰。”

王之采，朝邑人，知无极县。为乡约六十有五所，里社
九十有六社，设师教童蒙一千二百有奇，弦歌彻于
远迩。

《湖广通志》：“崔思敬，光化人。父岳，与同邑王宝友善。宝

敬畏之。”

《江南通志》：“范昌世字仁溥，吴县人。登乡荐，授萧县令，
有治声。同乡徐某戍南丹，道经县，昌世怜其非辜，令
佯逸，潜匿署中，使训蒙。及陞南昌，虑徐失所，乃为娶
妻，籍其业为居人。生三子，先后成进士。长为给事中，
次为主事，其季为御史。以事过吴，访求昌世，时已卒。
后偕两兄诣其家拜奠。久之，昌世幼子至南昌，徐所”
娶妇尚存，室中供昌世像，每日必祭，遂厚遗而归。
《列朝诗集》吴梦旸归安人，禀性强直，乡里有不平事，
奋袂剖陈，不避权贵。

崔子忠，字道母，莱阳人，侨居都门。崇祯戊寅，余匏系
都城，道母因漳浦刘履丁见余。履丁寓方阁老园池，
去余寓一牛鸣地，有疏林古木，前临雉堞，道母喜其
消闲，履丁去，遂徙居焉。晨夕过从者凡两月。

《安庆府志》：“刘铎，窭人也。居枞阳，尝逸驴蹊邻之田，邻
羁之，索钱五百以赎。铎解衣质钱，邻受之，与驴去。移
时召铎曰：‘吾迂子而戏之。出钱无愠色，得驴无喜色，
可谓贤矣。吾何忍受贤者钱’？遂还之。经曰：‘受亲者不
敢恶于人’。刘铎有焉。”

《诗经小雅正月章》：“彼有旨酒，又有嘉殽。洽比其邻，昏
姻孔云。”

《礼记·曲礼》：“州闾乡党称其孝也。”

《檀弓》：“邻有丧，舂不相；里有殡，不巷歌。”〈郑注〉“相”，谓以声音
相劝，不相不歌，皆所谓助哀也。

“有殡，闻远兄弟之丧，虽缌必往。非兄弟，虽邻不往。”
《王制》：“凡执技以事上者，不贰事，不移官，出乡不与士
齿。仕于家者，出乡不与士齿。”

五十，“养于乡。”〈集说〉严陵方氏曰：“养于乡者，特尊于一乡
之人而已。”

《六十》《杖于乡》。

《礼运》“长惠幼顺。”〈集说〉长乐陈氏曰：“长惠”、“幼顺者，《乡党》之
义。”

《郊特牲》“乡人禓，孔子朝服立于阼存室，神也。”

《杂记》：“姑姊妹，其夫死而夫党无兄弟，使夫之族人主
丧。夫若无族矣，则前后家，东西家，无有，则里尹主之。
经解敬让之道也，以处乡里，则长幼有序。”

孔子“燕居射乡”之礼，所以仁乡党也。

《问：丧亲》始死，三日不举火，故邻里为之糜粥以饮食
之。

《管子重令》篇：“谨于乡里之行，而不逆于本朝之事者，
国之经俗也。”

《法法》篇：“上不行君令，下不合于乡里，变更自为，易国
之成俗者，曰不牧之民。”

《韩非子》：有与悍者邻，欲卖宅而避之。曰：“是其贯将满
也。”或曰：“子姑待之。”曰：“我恐其以我满贯也。”遂去。
《说难篇》：宋有富人，天雨墙坏，其子曰：“不筑，且有盗。”其
邻人之父亦云。暮而果大亡其财。其家甚知其子，而
疑邻人之父。

《淮南子说山训》：“烹牛以飨其里，而骂其东家母，德不
报而身见殆。”

《大戴礼》：“朋友之仇，不与聚乡；族人之仇，不与聚邻。”
《盐铁论周秦篇》：“君不臣，士不友，于闾里无所容。”
汉扬雄《答刘歆书》：“田仪与雄同乡里，幼稚为邻，长艾
相更视，觊动精采，似不为非者，故举至之。”雄之任也，
不意淫迹污暴于官朝，令举者怀赧而低眉，任者含
声而冤苦。知人之德尧有病，诸雄何惭焉？

徐干《中论虚道》篇：“舜之在乡党也，非家馈而户赠之
也，人莫不称善焉；象之在乡党也，非家夺而户掠之
也，人莫不称恶焉。由此观之，人无贤愚，见善则誉之，
见恶则谤之，此人情也，未必有私爱也，未必有私憎
也。今夫立身不为人之所誉，而为人之所谤者，未尽
为善之理也。尽为善之理，将若舜焉。人虽与舜不同，
而敢谤之乎？”

《文中子事君》篇：“乡人有穷而索者，曰：‘尔于我乎取，无
扰尔邻里乡党为也，我则不厌。乡人有丧，子必先，往，
反必后’。”

子之乡无争者。

乡人有水土之役，则具《畚锸》以往，曰：“吾非从大夫也。
子之他乡，舍人之家，出入必告。”既而曰：“奚适而无禀？
万春乡社，子必与执事翼如也。”

《周公》篇：陈守谓薛生曰：“吾行令于郡县而盗不止，夫
子居于乡里而争者息，何也？”薛生曰：“此以言化，彼以心化。”

《易潜虚》“戛礼也，国不闲礼，纪纲不举，四邻之侮，
薉其途，拒其户，四邻攻之，莫之或助。”

“《东邻无客》，《西邻之集》。”《西邻之集》，亦可畏也。

《郑氏家范》：“子孙当以和待乡曲。我宁容人，毋使人容
我。切不可先操忽人之心。若累相凌逼，进进不已者，
当以理直之。”

搜采《异闻，录》：自古所谓“四邻”，盖指东西南北四者而
言耳。然贪虐害民者，一切肆其私心。元丰以后，州县
榷卖坊场，而收净息以募役，行之浸久，弊从而生。往
往鬻其抵产，流配四邻，四邻贫乏，则散及飞望，望邻
之家，不复问远近，必得偿乃止。“飞邻”之说，诚所未闻。
元祐元年，殿中侍御史吕陶奏疏论之，虽尝暂革，至
绍圣又复然。

《朱子语类》：今谓《周官》非圣人之书，至如比、闾、族、党之
法，正周公建太平之基本。他这个一如碁盘相似，枰
布定后，碁子方有放处。

“二十五家为闾”，闾吕也，如身之有脊吕骨。盖闾长之
居当中，而二十四家列于两旁，如身之脊吕骨当中，
而肋骨分布两旁也。

“五家为比，五比为闾，四闾为族，五族为党，五党为州，
五州为乡，五家为邻，五邻为里，四里为鄼，五鄼为鄙，
五鄙为县，五县为遂。”制田里之法，“五人为伍，五伍为
两，四两为卒，五卒为族，五族为师，五师为军”，此乡遂
出兵之法也。故曰：“凡起徒役，无过家一人。”既一家出
一人，则兵数宜甚多，然只拥卫王室，如今禁卫相似，
不令征行也。都鄙之法，则“九夫为井，四井为邑，四邑
为丘，四丘为甸”，然后出毂一乘，甲士三人，步卒七十
二人。以五百一十二家而共只出七十五人，则可谓
甚少。然有征行，则发此都鄙之兵，悉调者不用，而用
者不悉调，此二法所以不同，而贡助之法亦异。大率
乡遂以十为数，是长连排去；井田以“九为数”，是一个
方底物事，自是不同，而永嘉必欲合之，如何合得！
《梦华录》：“民俗，凡有从外新来邻左居住，则相借。”动
使献遗汤茶，指引买卖之类。更有提茶瓶之人，每日
邻里互相支茶，相问动静，凡百吉凶之家人皆盈门。
《容斋随笔》：“里仁为美，择不处仁，焉得智。”孟子论函矢
巫匠之术，而引此以质之，说者多以里为居，居以亲
仁为美。予尝记一说云：函矢巫匠，皆里中之仁也。然
于仁之中有不仁存焉，则仁亦在夫择之而已矣。尝
与郑景望言之，景望不以为然。予以为此特谓闾巷
之间所推以为仁者，固在所择，正合《孟子》之意。不然，
仁之为道大矣，尚安所择而处哉！

《容斋五笔》：王摩诘诗曰：“君自故乡来，应知故乡事。来
日绮窗前，寒梅著花未。”杜公《送韦郎归成都》云：“为问
南溪竹，抽梢合过墙。”王介甫云：“道人北山来，问松我
东冈，举手指屋脊云今如许长。”杜公《寄题草堂》云：“尚
念四小松，蔓草易拘缠。霜骨不甚长，永为邻里怜。”又
一篇云：“四松初移时，大扺三尺强。别来忽三载，离立
如人长”，尤可见一时之怀抱也。

《名臣言行录外集》：“邵康节先生精于《易》数，晁以道尝
以书问康节先生之数于伊川，伊川答书云：‘颐与邵
尧夫同里巷，居三十馀年，世间事无所不问，惟未尝
一字及数’。”

《岳阳风土记》：“荆湖民俗，亲族不相视病，而邻里往往
问劳之，谓亲戚视之则传染，邻里则否。”

《感应类从志》“高悬大镜，坐见四邻。”以大镜长竿上悬
之，向下，便照耀四邻。当镜下，以盆水坐见四邻出入
也。

《宜斋野乘》：“黄帝时画野分州，八家为井，井为一邻，邻
三为朋，朋三为里，里五为邑，邑十为都，都十为师，师
十为州，一州是百五十三万家。”

《御龙子集》：“居乡之道，莫先于诚。言焉而无欺，行焉而
无伪，有不孚之人人耶？”

“里，仁为美，非徒以恤患之仁也，以通财之义也。通于
人者忘其人，通乎人者德其人，其寡怨之道乎！”
《绿雪亭杂言》：“或问：‘士大夫居乡与故老䜩集，当序爵
乎？序齿乎’？愚曰：‘古者一命齿于乡，而再命不齿，再命
齿于族，而三命不齿，明贵贵之义也。又曰：‘族有七十
者不敢先明老，老之仁也。然观孔子居乡，乡人饮酒，
杖者出’’。”斯出矣，则是“老老”之仁，孔子亦尝行之于乡
矣。今士大夫居乡有能然者，讵非忠厚之风耶？
《范竹溪集》：乡里生才，宗族爱之，闾党敬之，谓其能表
正风俗而增重乡里也。一膺宦秩，凌傲侵夺，剥人肥
己，无所忌惮，乡里何乐于生此才哉！

今人乡村邻舍，城市关厢，同州共县，皆谓之乡里。和
睦者，情义相联，休戚与共之意。是故相结婚姻，以成
室家也；时通宴会，以联情好也；赈济贫乏，以施厚惠
也；各行庆吊，以通往来也；严行保甲，以防奸宄也。此
皆和睦乡里之实事。若不和睦，则有财势者欺压乡
里，人骂之曰“势豪”，曰“土豪。”若强梁无赖之徒，人指之曰“武断乡曲”，曰：“暴横乡里，甚至相殴相讼，结成深仇，
彼此俱伤，有甚好处？”

《辛天斋集》：有“里仁则居矣，倘无里仁则若何？”曰：“十室
必有忠信，中间岂无彼善于此者？吾联属之，结纳之，
与之共化，不必露化他形迹，不必欲彰我声名。力行
善事，不求人知，谁无秉彝，又安知不渐化也？”

《读书镜》：司马温公为西京留台，每出，前驱不过三节。
后官宫祠，乘马，或不张盖，自持扇障日。程伊川谓曰：
“公出无从骑，市人或不识，有未便者，公曰：‘某惟求人
不识耳’。”国朝史良佐，南京人。为御史，巡西城，面家住
东城，每出入，怒其里人，不为起。一日，执数辈送东城，
御史诘之，其居首者对曰：“民等总被倪尚书误。”却曰：
“倪尚书何如？”曰：“尚书亦南京人，其在兵部时，每肩舆
过里门，众或走匿，辄使人谕止曰：‘与尔曹同乡里，吾
不能过里门，下车乃劳尔曹起耶’？民等愚意，史公犹
倪公，是以无避，不虞其怒也。”御史内善其言，悉解遣
之。倪尚书谓文毅也，大抵居朝廷则为公卿，归则原
是乡里中一措大耳。特以冠服装成，“贵贱不知其故。
吾犹在也。”乃拥簇童仆，呵叱父老。闻倪文毅司马温
公之风，得无汗颜乎？

《日知录》：以县统乡，以乡统里，备书之者，《史记：老子》“楚
苦县厉乡曲仁里人樗里子室在昭王庙西，渭南阴
乡樗里”是也。书县里而不言乡，《史记》：高祖沛丰邑中
阳里人。

聂政，轵深井里人。淳于意师，临菑元里。公乘阳庆，《汉
书》“卫太子亡，至湖泉鸠里”是也。亦有书乡而不言里，
《史记》：“陈丞相平阳武户牖乡人。王翦，频阳东乡人”是
也。

古时乡亦有城。《汉书。朱邑传》：“其子葬之桐乡西郭外。”
《集古录·宋宗悫母夫人墓志》：“涅阳县都乡安众里人。”
又云：“窆于秣陵县都乡石泉里。”都乡之制，前史不载。
按：都乡盖即今之坊厢也。汉《济阴太守孟郁尧庙碑》：
“成阳仲氏居都乡，高相望。”

《容斋随笔》谓《小雅》维桑与梓，必恭敬止。并无乡里之
说，而后人文字乃作乡里事用。愚考之，张衡《南都赋》
云：“永世克孝，怀桑梓焉；真人南巡，睹旧里焉。”蔡邕作
《光武济南宫碑》云：“来在济阳，顾见神宫，追惟桑梓”，褒
述之义。陈琳为袁绍檄云：“梁孝王先帝母弟，坟陵尊
显，松柏桑梓，犹宜肃恭。”汉人之文，必有所据，齐、鲁、韩
三家之诗不传，未可知其说也。以后魏锺会《与蒋斌
书》，“桑梓之敬，古今所敦。”晋左思《魏都赋》“毕昴之所应，
虞夏之馀人。先王之桑梓，列圣之遗尘。”陆机《思亲赋》
“悲桑梓之悠旷，愧烝尝之弗营”，《赠弟士龙诗》“迫彼窀
穸，载驱东路，继其桑梓，肆力丘墓”，《赠顾彦先诗》“眷言
怀桑梓，无乃将为鱼。”《百年歌》“辞官致禄归桑梓。”潘尼
《赠陆机出为吴王郎中令》诗：“祁祁大邦，惟桑与梓。”《赠
荥阳太守吴子仲》诗：“垂覆岂他乡，回光临桑梓。”潘岳
《为贾谧作赠陆机》诗：“旋反桑梓，帝弟作弼。”陆云《答张
士然诗》：“感念桑梓域，髣髴眼中人。”阎式《复罗尚书》，“人
怀桑梓。”刘琨《上愍帝表》，“蒸尝之敬在心，桑梓之情未
克。”袁宏《三国名臣赞》：“子布擅名，遭世方扰。抚翼桑梓，
息肩江表。”宋武帝复彭、沛、下邳三郡租，诏彭城桑梓
本乡，加隆攸在。文帝复丹徒租，诏丹徒“桑梓绸缪，大
业攸始。”谢灵运《孝感赋》，“恋丘坟而萦心，忆桑梓而零
泪。”《会吟行》，“东方就旅，逸梁鸿去桑梓。”何承天《铙歌》，“愿
言桑梓思旧游。”鲍照《从过旧宫诗》，“严恭履桑梓，加敬
览枌榆”，梁武帝《幸兰陵诏》“朕自违桑梓，五十馀载。”刘
峻《辨命论》：“居先王之桑梓，窃名号于中县。”江淹《拟陆
平原诗》“明发眷桑梓，永叹怀密亲。”则又从《南都赋》之
文而承用之矣。

按：古人桑梓之说，不过敬老之意。《说苑》：常枞谓老子
曰：“‘过乔木而趋，子知之乎’？老子曰：‘过乔木而趋，非谓
敬老邪’？常枞曰：‘嘻！是已’。”此于《诗》为兴体，言桑梓犹当
养敬，而况父母为人子之所瞻依。